**Krištáľové krídlo ocenilo 11 osobností, sú medzi nimi aj Celeste Buckingham, Tomáš Maštalír a profesor Juraj Šteňo**

**BRATISLAVA, 22. januára 2018 – Laureáti ocenenia Krištáľové krídlo za rok 2017 sú známi. Ich mená vyhlásili počas slávnostného galavečera v novej budove SND. Krištáľové krídla si prevzalo 9 osobností, ktoré v roku 2017 dosiahli výnimočný počin. Mimoriadnu cenu získali neurochirurg Juraj Šteňo a spevák, gitarista a skladateľ Pavol Hammel.**

V 21. ročníku sa členovia odborných porôt zaoberali viac ako 200 návrhmi a z nich vybrali v každej z deviatich kategórií laureáta. *„Porotcovia predstavujú jeden z troch dôležitých pilierov Krištáľového krídla. Kým prídu k rozhodnutiu, ktoré sme dnes videli, tak to je len vrchol ľadovca. Tá práca predtým je to, čo je podstatné a dôležité,“* povedal **Gabriel** **Csollár**, predseda COOP Jednota Slovensko a zároveň predseda Veľkej poroty Krištáľového krídla.

V 21. ročníku si toto ocenenia prevzali: v kategórii Filantropia **Marek** **Machata**, v kategórii Šport **Peter** **Hámor**, v kategórii Publicistika a literatúra **Dagmar** **Mozolová**. V oblasti Hospodárstva si ocenenie odniesol **Vladimír** **Bakeš**, za Hudbu **Rastislav** **Štúr**. V kategórii Rock Pop Jazz sa laureátkou stala **Celeste** **Buckingham**, za Divadlo a audiovizuálne umenie **Tomáš** **Maštalír**. Za oblasť Medicíny a vedy bol ocenený **Lukáš** **Plank** a v kategórii Výtvarné umenie **Juraj** **Čutek**.

Laureát **Tomáš** **Maštalír** najprv zablahoželal všetkým oceneným. *„Vždy je to pre mňa zvláštne, lebo v mojom zamestnaní človek nikdy nepracuje sám. Výkon herca, ktorý je viditeľný na javisku alebo na obrazovke, vždy závisí od ľudí, ktorí to dielo spolu vytvárajú. Bez ľudí, s ktorými som spolupracoval, ktorí mi prejavili dôveru a ktorí ma viedli, by tá nominácia ani neexistovala,“* povedal vo svojej ďakovnej reči.

*„Zažila som krásne obdobie. Dcéra Katka mi porodila prvú vnučku, včera mala rok. Tento utorok sme krstili knihu o histórii Krištáľového krídla, na ktorej som v roku 2017 intenzívne pracovala. A dnes je tento nádherný galavečer, počas ktorého sme predstavili výnimočné osobnosti. Nehovorím len o tých, ktorí ocenenie získali. Mala som tú česť osobne sa stretnúť takmer so všetkými. Naše stretnutia boli krásne a obohacujúce a tieto zážitky s vami – nominovanými – si odnášam na celý život,“* povedala počas slávnostného galavečera jeho autorka a producentka **Mária** **Vaškovičová**.

Slávnostné odovzdávanie ocenení bolo nabité osobnosťami a príťažlivým programom. Sprevádzali ním moderátorská dvojica **Karin** **Haydu** a **Marcel** **Merčiak**. „*V pôsobivej choreografii vystúpil člen Dračieho cirkusu a Cirque de Soleil Martin Sák. Charizmatický český umelec Dán Bárta zaspieval pieseň Ľalie poľné, ktorá bola poctou laureátom Mariánovi Vargovi, Jozefovi Jankovičovi a Štefanovi Nosáľovi, ktorí nás opustili v roku 2017. Nádherný song v prekvapivých súvislostiach zaspievali skvelé speváčky Andrea Zimányiová, Katarína Knechtová a Lucia Lužinská a najmladšiu spevácku generáciu zastúpili Matěj Vávra a Emma Drobná. Veľkoleposť Krištáľového krídla umocnil Symfonický orchester Slovenského rozhlasu pod vedením dirigenta Adriána Kokoša,“* zhrnul program galavečera jeho režisér **Nikita** **Slovák**.

Krištáľové krídlo je každoročne udeľované ocenenie osobnostiam na Slovensku, ktoré dosiahli vo svojom odbore mimoriadny úspech. Ocenenie je udeľované od roku 1997 v rôznych oblastiach spoločenského, kultúrneho, hospodárskeho a verejného života.

**Laureáti Krištáľového krídla za rok 2017:**

Publicistika a literatúra: **Dagmar Mozolová** za sériu jedinečných rozhovorov Encyklopédia spravodlivých

Šport: **Peter Hámor za výstupy na všetky osemtisícovky i na najvyššie vrcholy všetkých kontinentov**

Hospodárstvo:  odborník v oblasti poisťovníctva **Vladimír Bakeš**

Divadlo a audiovizuálne umenie: **Tomáš Maštalír** za výnimočný herecký výkon vo filme Čiara

Rock Pop Jazz: speváčka **Celeste** **Buckingham**

Medicína a veda: patológ **Lukáš** **Plank** za jedinečný prístup v diagnostike pľúcnych ochorení

Hudba: dirigent **Rastislav** **Štúr** za premiéru Pucciniho Triptychu

Výtvarné umenie: výtvarník **Juraj Čutek za bustu opernej speváčky Lucie Popp**

Filantropia: **Marek Machata** za neúnavnú pomoc v dvoch občianskych združeniach

Mimoriadna cena: neurochirurg **Juraj** **Šteňo** a spevák a skladateľ **Pavol** **Hammel**